औद्याेगिक अशांति फैलाने की कोशिश न करें ग्रेसिम
मामला 200 ठेका श्रमिकों को सेवा मुक्त करने के नाेटिस का
भास्कर संवाददाता | नागदा
काम की कमी बताकर ग्रेसिम उद्योग के सीएसटू प्लांट के पेंटिंग विभाग में कार्यरत लगभग 200 ठेका श्रमिकों को 31 दिसंबर से सेवामुक्त करने का मामला तूल पकड़ गया है। मामले की शिकायत पर सहायक श्रमायुक्त ने उद्योग के कारखाना प्रबंधक को नोटिस भेजकर यह सुनिश्चित करने को कहा है कि ऐसा कोई भी कृत्य प्रबंधन नहीं करें जो अवैधानिक होकर औद्योगिक अशांति निर्मित करने का कारण बनें।
उक्त नोटिस श्रमायुक्त कार्यालय से 28 दिसंबर को ही प्रबंधन को जारी हो गया था, लेकिन फैक्स से भेजे गए नोटिस को प्रबंधन ने स्पष्ट नहीं होना बताकर नोटिस स्वीकारा नहीं था। इस पर बुधवार को उज्जैन से आए लेबर इंस्पेक्टर ने प्रबंधकीय अधिकारी को नोटिस तामिल कराया है। गौरतलब है कि ग्रेसिम प्रबंधन द्वारा यकायक 200 श्रमिकों को नौकरी से मुक्त करने की शिकायत ग्रेसिम क्रांतिकारी कर्मचारी यूनियन महामंत्री भवानीसिंह शेखावत ने पुलिस सहित श्रम विभाग को थी। इसके बाद विभाग हरकत में आया है।
नोटिस का जवाब देना होगा- सहायक श्रमायुक्त ने प्रबंधन काे भेजे नोटिस में श्रमिकों को सेवामुक्त करने का कारण लिखित में प्रस्तुत करने को कहा है। भास्कर से चर्चा में श्रमिक नेता शेखावत ने बताया जिन श्रमिकों को प्रबंधन ठेका श्रमिक बता रहा है। वे श्रमिक वर्षों से उद्योग के स्थाई पदों पर स्थाई नेचर के कार्य करते आ रहे हैं। ऐसे श्रमिकों को नौकरी से निकालकर प्रबंधन बाहर की किसी कंपनी से पेंटिंग का कार्य कराना चाहता है। इस साजिश को सफल नहीं होने दिया जाएगा।
तो उद्योग के भीतर ही रहेंगे श्रमिक- सेवामुक्त होने का नोटिस ले चुके श्रमिकों को कहना है कि वे गुरुवार को बाकायदा ड्यूटी जाएंगे, लेकिन ड्यूटी पूर्ण होने के बाद वे कार्यस्थल छोड़कर बाहर नहीं आएंगे। श्रमिकों के अनुसार ठेकेदारों के माध्यम से उन्हें दिए गए नोटिस में 31 दिसंबर को कार्य से मुक्त करने की जानकारी दी गई है। उन्हें जबरन नौकरी से निकाला गया तो परिणाम बुरे होंगे।
विधायक ने जताई चिंता- ग्रेसिम प्रबंधन द्वारा अचानक 200 श्रमिकों को काम से बंद करने पर विधायक दिलीपसिंह शेखावत ने हैरानी जताई है। उन्होंने बताया प्रबंधन बगैर किसी जायज कारण के इस तरह का कदम कैसे उठा रहा है। मामले से उन्होंने श्रम मंत्री को अवगत करा दिया है। वे श्रमिकों के साथ है। शेखावत ने यह भी कहा कि अगर उद्योग के पास काम नहीं है तो श्रमिकों को सम्मानजनक राशि दी जाना चाहिए, ताकि वे अन्य कोई रोजगार कर सके। बावजूद प्रबंधन ने मनमानी की तो वे श्रमिक हितों के लिए किसी भी आंदोलन से पीछे नहीं हटेंगे।
10 का शेयर 3600 का फिर भी हो रहा घाटा
ग्रेसिम प्रबंधन द्वारा उद्योग को घाटा होने पर मैन पॉवर में कमी करने के हवाले को श्रमिक नेता कैलाश रघुवंशी ने हास्यास्पद करार दिया है। रघुवंशी ने बताया ग्रेसिम का 10 रुपए का शेयर वर्तमान में 3600 रुपए का है। फिर भी प्रबंधन घाटा होने की बात कर रहा है। कभी उत्पादन लागत बढ़ने, कभी उत्पादकता में कमी का रोना रोकर भ्रम फैलाया जा रहा है। जबकि सच्चाई ताे यह है कि ग्रेसिम प्रबंधन पहले ही 182 श्रमिकों को दो वर्ष पूर्व सेवानिवृत्ति देकर उनकी ग्रेज्युटी राशि व अन्य हितलाभ का बड़ा हिस्सा हड़प चुका है। अब भले ही वे 58 की बजाए 60 में सेवानिवृत्ति के नियम का पालन करने की हामी भर रहा है, लेकिन जिन श्रमिकों का नुकसान हो चुका है उसकी भरपाई कैसे और किस तरह से होगी। रघुवंशी ने चेतावनी दी कि ठेका श्रमिकों को नौकरी से निकालने का निर्णय वापस नहीं लिया गया तो होने वाले औद्योगिक अशांति का कारण ग्रेसिम मैनेजमेंट ही होगा। मामले में ग्रेसिम के जिम्मेदारों से पक्ष जानने का प्रयास किया गया, मगर किसी ने भी पक्ष रखने से मना कर दिया।
hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva